PUNTS – in'aventura

Columna dad Anita Simeon

Igl era prest schon ina spezia da reuniun d'underground. En il tschaler dal hotel Freieck a Cuira fimavan ils chaus. Project era ina gasetta da giuvenils per tut ils Rumantschs. Quai era avant pli che set onns. Dentant è il project PUNTS creschì, l'emprim anc cun trianguls sgulants tras tut la gasetta annunziond rubricas sco "raps e verdura" u "politica" è el avanzà pli e pli ad ina plattafurma d'experiment schurnalistic, artistic e litterar. Oz è PUNTS tenor mai dapli che mo ina gasetta da giuvenils. PUNTS è daventà in label che stat per emprovas creativas, spontanas e mintgatant er utopicas.
Ina gasetta sco PUNTS na datti en mintga cas betg in'autra giada. I dat anc oz glieud che jau n'hai anc mai vesì, er sch'ella scriva regularmain per las PUNTS. Ils muments cuminaivels èn rars. Tuttina èn quai quels muments che am restan en testa, sco per exempel las duas fins d'emna da scolaziun a Vuorz, nua che las stailas na vulevan betg crudar, la gira en Val di Fassa u a San Martin de Tor cun cursa d'autos dal Brenner si, la Scuntrada a Domat cun curs schurnalistic en pes bluts e la Scuntrada en Engiadin'ota nua che las notgs gievan a finir hip-hopond sut punts. En memoria èn però er nossas sedutas lungas en il "Gottardo" a Turitg, nossas reuniuns en tut ils buffets da staziuns pussibels, nossa acziun da vendita da chasada a chasada, resp. d'ustaria ad ustaria. Bels èn quels muments da cuminanza perquai che la creativitad vicendaivla po animar, po sa fructifitgar. Ma er sche nus essan per gronda part lunsch davent in da l'auter: reacziuns èn impurtantissimas, sajan quai negativas u positivas. Quai ch'ans lia è il plaschair da scriver, il plaschair d'esser creativ, però er il plaschair da pudair collavurar ad in product concret che vegn mintga mais sin maisa. Nossa identitad cuminaivla èn las PUNTS. Perquai ch'igl è per gronda part ils capos che s'occupan da temas principals, da projects specials, da dumondas da cuntegn e visualisaziun, e qua il privel, che quels redacturs che n'èn betg integra uschè ferm en la concepziun dal product perdan la basa d'identificaziun. Il medem vala er per il secretariat. Bleras giadas era la creaziun d'ina gasetta in unic caos ed igl era adina puspè da surstar che mintga mais era ina gasetta u uschiglio insatge sin maisa. Natiralmain ch'igl ha er da situaziuns da crisa, per exempel cura che nus avain scuvert noss deficit immens u cura ch'ils texts da mo ina redacziun eran a temp a post ed igl ha mo dà ina gasetta dad otg paginas, u tar la redacziun da la cassetta, nua ch'i mancava curt avant la fin l'entira part sursilvana. Quels onns tar PUNTS hai jau en emprima lingia emprendì dad improvisar, da chattar ina soluziun or da mintga situaziun. PUNTS era ed è per mai ina aventura permanenta cun tut ils privels e tut las bellezzas.
Nus essan aventuriers fortunads, perquai che nossa aventura vegn sustegnida e daventa pussaivla grazia a la subvenziun da pliras varts. "Subvenziuns è foll gail" era in da noss slogans legendars a la Scuntrada 2000. E pelvaira pudain nus mo far las PUNTS perquai che nus essan Rumantschs, uschiglio n'avessan nus nagina schanza. PUNTS è in luxus sco er il rumantsch è in luxus. Sch'il luxus perda però la traglischur, daventa insatge da mintgadi senza surpraisas e senza innovaziun, alura perda el ses dretg d'existenza. Il luxus po er animar la passiun. La passiun che gida a cumbatter, che gida da star bun per insatge che fiss atgnamain betg da basegn ma insatge che fa plaschair. Jau sper che nus ans possian anc ditg prestar quest luxus, in luxus che embellescha la vita e fa vegnir ella in zichel pli interessanta.